Trafiktallene for 2016 i Aalborg Lufthavn er gjort op, og dårlige – det er de ikke. 2016 blev det bedste år i lufthavnens historie med over 1.5 millioner passagerer til og fra Aalborg Lufthavn. Tilbage i 2008 kunne Aalborg Lufthavn fejre, at over 1.000.000 passagerer havde rejst til og fra lufthavnen på ét år. Siden da, har der år efter år været en god vækst i den nordjyske lufthavn, hvor antallet af direkte rejsemål er gået fra 13 til over 40 direkte rejsemål i dag. Det oplyser Aalborg Lufthavn i en pressemeddelelse. Aalborg Lufthavn har udviklet sig til at være en international lufthavn, der samtidig har den største danske indenrigsrute. I 2016, nu otte år efter 1.000.000 passagerer blev til virkelighed, blev en ny milepæl i lufthavnens udvikling nået, da antallet af rejsende på ét år nåede 1.500.000 passagerer.

Opsummering:
2016 blev et historisk godt år for Aalborg Lufthavn. Over 1,5 millioner passagerer benyttede sig af den nordjyske flytrafik.